El 250 aniversari de la Facultat de Nàutica :: Unmardejocs0\nJornada de wargames, jocs de taula i rol. 9 de març de 2019.\nEl 250 aniversari de la Facultat de Nàutica\nQue hi haurà\nRifa solidària "Ayudar Jugando"\nPresentació Uboot: Los lobos de la Kriegsmarine\nL'any 1769, nou anys després que es constituís la Junta de Comerç, es va crear l'Escola de Nàutica de Barcelona. La represa de la tradició marítima totalment perduda era una exigència del refloriment comercial, i calia formar pilots i capitans que la fessin possible.\nEl primer director va ser Sinibald de Mas, home de mar nascut a Torredembarra l'any 1736. Havia començat a navegar als catorze anys. L'any 1768, després de llargues i accidentades navegacions, va obtenir el títol de primer pilot d'altura. Amb aquesta titulació a la mà va presentar-se a Barcelona per plantejar a la Junta de Comerç la seva proposta d'una escola de nàutica. La Junta de Comerç va establir l'Escola de Nàutica pel seu compte, i va fixar que després d'un nombre d'anys prudencial ningú que no hagués passat l'examen no podria comandar embarcacions. Sinibald de Mas es va comprometre a ensenyar les regles geomètriques i cosmogràfiques, el maneig de totes les operacions de navegació, astronomia aplicada, etc.\nA canvi del seu professorat, la Junta va assignar-li un sou durant quatre anys, a més de pagar el lloguer del local per establir l'Escola i de comprometre's a adquirir els instruments necessaris per a l'ensenyament. Inicialment es va fixar en vint el nombre d'estudiants, repartits proporcionalment respecte al nombre d'inscrits a cada matrícula marítima. Van haver-n'hi quatre per a la de Barcelona, sis per a la de Mataró, quatre per a la de Sant Feliu de Guíxols, quatre per a la de Tarragona i dos per la de Tortosa. Però, anunciada l'admissió, només es van presentar sol.licituds de barcelonins, i van poder-hi entrar tots els peticionaris. Això no obstant, la fama de l'Escola es va estendre ràpidament i abans d'acabar l'any ja hi havia estudiants de tota la costa.\nEl reglament va ser aprovat per la Junta General de Comerç i Moneda de Madrid el 1770. La Junta de Comerç va dotar l'Escola amb instruments adquirits a Marsella i a Gènova. L'edifici on es va instal.lar l'Escola primerament estava situat a la Barceloneta, però aviat va quedar petit. D'allà va traslladar-se al carrer Viladecols i posteriorment a la mateixa Llotja. L'any 1847, l'Escola havia passat a ocupar l'edifici de l'antic temple de Sant Sebastià, situat al costat de la Llotja. D'aquesta ubicació el curs 1918-19, va passar a un pis dels pòrtics d'en Xifré, i finalment, l'any 1932, va ocupar l'edifici del Pla del Palau, construït especialment per a l'Escola de Nàutica, lloc que continua ocupant actualment. El 1770 ja s'havien expedit permisos a alguns estudiants per fer la ruta d'Amèrica. L'any 1775, dos estudiants van arribar fins a Arkhàngel'sk, al fons de la mar Blanca, on van ser rebuts com a hostes d'honor pels russos.\nUna Reial ordre del 9 de març de 1840 va declarar modèlica l'Escola de Nàutica de Barcelona i va disposar que els estudiants de les escoles d'Arenys, Mataró i Tarragona s'hi examinessin, malgrat que els professors d'aquestes eren oficials de l'Armada. Aquesta Ordre no va arribar mai a complir-se. El 1847, les escoles nàutiques van passar a dependre de Comerç i Obres Públiques, i l'any 1852 l'Escola de Nàutica va ser incorporada a l'Escola Industrial.\nJa des del 1787 hi van haver nombrosos conflictes entre la Junta i la superioritat del departament marítim de Cartagena, que exigia la submissió de l'Escola al reglament de la Reial Armada. Però, finalment,es va acabar respectantl'autonomia de l'Escola, però depenent del Ministeri Marina. L'any 1792 eren ja 352 els estudiants que havien passat per l'Escola. El 1805, una Ordre situava l'Escola de Barcelona sota la tutela del Ministeri de Marina si no volia ser suprimida. L'any 1815, després de la guerra del Francès,l'Escola Nàutica va ser totalment reorganitzada i, sota direcció fra Canellas, assolir un nivell perfecció científica a'altura dels millors centres existents Europa.\nPel Decret de 17 de juliol de 1861, el ministre de Foment va separar l'Escola de Nàutica de l'Escola Industrial i li va donar el nom d'Escola Professional de Nàutica: després va quedar incorporada a l'Escola Provincial Politècnica i, finalment, dos anys després (1872), va rebre la denominació d'Escola Provincial de Nàutica. L'Escola de Nàutica va continuar depenent del Ministeri d'Instrucció Pública fins que, al febrer de 1924, va tornar a dependre del Ministeri de Marina, mitjançant la Direcció General de Navegació. En crear-se l'any 1931 la Subsecretaria de la Marina Mercant, les escoles de nàutica existents hi van quedar adscrites. La Llei de 19 de febrer de 1942 va crear la Subsecretaria de la Marina Mercant, adscrita al Ministeri d'Indústria i Comerç, de la qual depenien les escoles de nàutica. L'any 1951, aquestes escoles van passar a dependre del Ministeri de Comerç i les seves diferents transformacions, fins al 31 de desembre de 1989 (RD 1075/1989, d'1 de setembre), que passa a integrar-se amb efectes de l'1 de gener de 1990 a la Universitat Politècnica de Catalunya (UPC). La Facultat de Nàutica de Barcelona és actualment la més antiga de totes les que hi ha a Espanya, i l'any 1969 va celebrar el 200 aniversari de la seva creació.\nAl 2019 la Facultat de Nàutica de Barcelona fa 250 anys. Un quart de mil·lenni formant a noves generacions de la gent de la mar. Per tal de celebrar-ho i comunicar-ho a tothom, hem dissenyat un logotip commemoratiu que representa els valors que sempre han inspirat i acompanyat l'activitat de la nostra Escola.\nCom a motiu principal del logotip, els 250 anys; des del segle XVIII (1769) fins al segle XXI (2019). És una fita memorable que ens omple d'alegria i orgull, i que també ens fa conscients de la responsabilitat que comporta. Acompanyant la xifra, l'hèlix i l'àncora. Dues imatges que identifiquen la Facultat, al estar presents en el seu escut.De fons, la Rosa dels Vents, símbol del nostre caràcter viatger i expansiu,sempre a la recerca de nous horitzons i nous reptes. I en ella, un nord ben clar, integrat a les sigles de la nostra Facultat. Un nord que marca un rumb decidit en vers al treball ben fet i l'excel·lència, enfrontant el futur des de la proa d'aquest vaixell/escola, secular a l'hora que dinàmic, sempre amb la mar com a raó de ser.


Presentació de la llista electoral de CiU a l'Ametlla de Mar - 27/04/2015 » La Cala RTV\nPresentació de la llista electoral de CiU a l'Ametlla de Mar\n27 . Abr, 2015 a les 15:13\nEl passat divendres, 24 d'abril, CiU a l'Ametlla de Mar va presentar la llista de cara les eleccions municipals a la sala de la SCER. Joan Pere Gómez i Comes encapçala aquest nou projecte municipal amb una proposta totalment renovada. En segon lloc, Eva del Amo, la fins ara regidora de Festes i Joventut de l'Ajuntament de l'Ametlla de Mar. Sarai Pastó, des d'Unió Democràtica, ocupa el tercer lloc de la llista. El número quatre correspon a Josep Maria Callau, provinent del sector empresarial del municipi. Al número cinc, Maria Arbó des del món educatiu, al sisè lloc, Eduard Casasampere, i al setè Ramón Calixto Brull. El projecte de CiU a les municipals mostra una proposta oberta i renovada on molts dels membres es sumen a la iniciativa com a independents.\n" L'únic objectiu que té aquesta llista és servir el poble. Dels tretze, més els suplents, en aquesta llista l'un podria ser l'últim, i l'últim el primer. És una llista equilibrada i amb moltes ganes. Pensem que si la gent ens fa confiança, creiem realment que aquest equip és el que pot tirant endavant aquest poble que ens estimem. I estic molt content del suport que he rebut de cadascun dels que formen d'aquest equip que està preparat per fer front a tots els reptes que tenim per davant", explica Joan Pere Gómez i Comes, alcaldable de CiU.\nNeus Munté, Consellera de Benestar i Família de la Generalitat va assistir a l'acte hi va subratllar la vocació de servei públic del candidat i la importància de treballar per transformar la realitat en benefici de les persones. Munté també va remarcar la importància dels comicis del 24 de maig. "En aquestes eleccions ens s'han d'escollir els alcaldes i les alcaldesses al davant dels ajuntaments, i també els equips que han de liderar els projectes dels municipis. Però ,evidentment, el següent repte, al 27 de setembre, ens hi juguem molt. Aquest país s'hi juga molt. S'hi juga una majoria que estigui predisposada a tenir els recursos i les eines necessàries perquè disposem d'un estat", explica la Consellera de Benestar i Família.\nLa presentació també va comptar amb el suport de Josep Martí Blanch actual secretari de Comunicació de la Generalitat qui va destacar la integritat de Gómez i Comes i l'aposta sobiranista que suposa l'opció CiU.\n0 respostes a "Presentació de la llista electoral de CiU a l'A..."\npresentació de la llista electoral de ciu a lametlla de mar\nTemps en servir la pàgina: 147,63 ms


STEs se solidaritza el sindicat de mestres turc EĞİTIM SEN | STEPV\ndijous 21 juliol 2016 10:22 h\nDesprés del frustrat colp d’estat a Turquia:\nNI COLPS MILITARS, NI COLPS CIVILS!\nAmigues i amics d’Eğitim Sen:\nSabem que hi ha hagut un intent de colp militar a Turquia que ha costat la vida a centenars de persones. No obstant això, som conscients que l’actual govern pretén eliminar els drets democràtics sota el pretext del colp.\nSegons les xifres donades pel Ministeri d’Educació, les autoritats han decidit que 15.200 mestres i administratius siguen suspesos de les seues funcions. D’acord amb la informació de la premsa, han sigut cancel•lades les llicències de treball de 21.000 mestres i professors, i l’antidemocràtica Autoritat de l’Ensenyament Superior pressiona perquè renuncien als seus llocs 1.577 degans i siguen despatxats 4.000 mil acadèmics.\nCal assenyalar que exigir la renúncia dels degans amenaça principalment l’autonomia institucional de les universitats i ignora la Constitució. És inacceptable la suspensió del treball de milers de persones sense raons jurídiques concretes i fent cas omís dels principis bàsics de la llei.\nDavant d’aquests fets, volem manifestar que la Confederació d’STEs-i i la Confederació Intersindical estem sempre amb Eğitim Sen en la seua lluita per una Turquia igualitària, lliure, democràtica i laica.\nAmb els nostres més profunds sentiments de solidaritat i amistat.


Arxius de GENT GRAN - Pàgina 3 de 3 - Ajuntament de Subirats\n18 oct. Torna l’activitat d’estimulació cognitiva per a gent gran\n16 set. Es reprèn l’activitat de gimnàstica per a la gent gran als diferents nuclis\n12 març Es reprèn l’activitat de gimnàstica per a la gent gran\nPublicat: 12:15h a GENT GRAN\nAquesta setmana han començat de nou les classes de gimnàstica adreçades a la gent gran. A causa de la situació sanitària l’activitat es realitza a l’aire lliure i en grups de 6 persones. Per a més informació sobre els grups i horaris o per inscriure’s, feu clic...\n15 juny “DESTAPA” ELS MALTRACTAMENTS A LES PERSONES GRANS\nPublicat: 10:30h a GENT GRAN\nL’any 2011, l’Assemblea General de les Nacions Unides va designar el 15 de juny com a Dia Mundial de la Presa de Consciència sobre l’Abús i el Maltractament a les Persones Grans. El maltractament a les persones grans és un problema social mundial que afecta...\n05 març L’Ajuntament de St. Llorenç d’Hortons convoca una plaça de dinamitzador/a de la gent gran\nPublicat: 12:53h a GENT GRAN, NOTÍCIES, RECURSOS HUMANS\nL’Ajuntament de St. Llorenç d’Hortons convoca una plaça de dinamitzador/a de la gent gran per treballar 26 hores a la setmana, 8 h al municipi de Sant Llorenç i 18 h a Subirats. El termini per a presentar les sol·licituds acaba el 24 de març de...\n12 març Obertes les inscripcions per participar a la Festa de la Gent Gran\n19 nov. RECULL VERBAL “LLEGAT DE POBLE” I SUBIRATS TASTA’L\nPublicat: 12:49h a GENT GRAN, NOTÍCIES\nEl recull verbal "Llegat de poble" inicia la seva segona fase de treball coincidint amb el Subirats Tasta'l. El document comença a difondre’s entre la població en forma de 3 activitats: un programa de ràdio, una exposició fotogràfica i una escenificació teatralitzada. Al llarg del darrer trimestre de...\n03 jul. 15 anys dinamitzant gent gran\nPublicat: 13:25h a GENT GRAN, NOTÍCIES\nL’any 2003, la Diputació de Barcelona va impulsar el programa de “Dinamització de la Gent gran” amb l'objectiu de proporcionar suport a projectes de gent gran per tal de potenciar la seva autorganització i la seva participació social, aprofitant els recursos propis dels municipis i...


Bruach Lodge Loch Lomond Regne Unit - Ofertes d'hotels amb els MILLORS DESCOMPTES EN LÍNIA\nArden, Argyll & Bute G83 8RB, Loch Lomond, Loch Lomond, Regne Unit, G83 8RB - Veure al mapa\n"Everything!! Amazing Lodge with stunning views of Loch Lomon..."\nDissenyat tant per oci com per negoci, Bruach Lodge està situat idealment a Loch Lomond; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Bruach Lodge asseguren una estada plaentera als seus clients. Per a la comoditat i comfort dels seus clients, l'hotel ofereix Wi-Fi gratuït en totes les habitacions, aparcament de cotxes, habitació familiar, àrea de fumadors.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix meravelloses instal.lacions d'oci com jardí que faran de la vostra estada una experiència inoblidable. Bruach Lodge és la vostra destinació si buscau allotjament de qualitat a Loch Lomond.\nTots els tipus de viatgers (80) Parelles (69) Viatgers en solitari (3) Famílies amb infants petits (3) Famílies amb infants grans (2) Grups (3)


Ens apassiona la nostra feina i ens esforcem a cada procés per seguir creixent\nRecollim i envasem cada dia la llet de les nostres granges, conservant tota la seva frescor i tot el seu sabor.\nReivindiquem que, des de la cooperació de petites granges, es pot desenvolupar un model de treball que reparteixi valor per al ramader i també per al client, basat en la qualitat del producte.\nVaques cuidades amb cura i amor per famílies grangeres que porten generacions dedicant-se a mimar els animals i l’entorn.\nCompromesos amb el medi ambient, cuidem el nostre entorn i assegurem la reciclabilitat de tots els nostres recursos, optimitzant un model d’economia circular que serveixi de referent en el sector.\nEstem presents en els mercats internacionals més exigents, sent una de les centrals pioneres en l’autorització per elaborar llet per a la Xina.\nA Làctia Agroalimentària tots som una família: Treballadors, ramaders, transportistes i el poble de Vidreres.\nEl nostre principal objectiu és seguir oferint la millor llet per així seguir creixent, per crear llocs de treball\ni riquesa en l’economia local.


Diagnosi i estratègies de l’actuació urbanística\nEn el camp de l’urbanisme l’anàlisi i diagnosi prèvies i la definició d’una estratègia de desenvolupament encertada són molt importants per garantir un bon resultat en la transformació d’un àmbit. Propostes molt interessants des del punt de vista de l’ordenació urbanística han fracassat o han quedat encallades per no haver plantejat una estratègia correcta pel que fa a la seva viabilitat o una gestió urbanística adequada.\nEn aquesta línia, la Diputació de Barcelona ha encarregat a GMG dos estudis centrats en àmbits que mai han pogut completar la seva transformació urbanística per causes diverses, un sector industrial al municipi de Gaià i una urbanització residencial de baixa densitat a Sant Celoni. En ambdós casos, la inviabilitat econòmica i sobretot una estructura de la propietat complexa han impedit completar la urbanització i obtenir solars susceptibles d’obtenir llicència d’obres. L’objectiu d’aquests treballs és definir les possibles alternatives d’actuació que poden plantejar-se per resoldre aquesta situació.\nL’estudi de diagnosi i estratègies del polígon industrial de Gaià es va lliurar a l’Ajuntament el passat mes de juny. En ell es plantegen diferents vies per resoldre el problema, basades en diferents estratègies de gestió (execució de la urbanització per fases, divisió poligonal) o retrocedint per modificar el planejament ja aprovat (modificació del pla especial o fins i tot del planejament general per desclassificar una part del sector).\nL’equip de GMG ha realitzat anteriorment nombrosos estudis per donar viabilitat a sectors i polígons i resoldre situacions similars a aquesta, com en el cas del PMU Vapor Cortès de Terrassa, el sector del PERI Hort d’en Coques, a Riudoms, o el del sector Estartit Residencial, a Torroella de Montgrí.


Localitzen prop del canal de Seròs el cos d'un home de 75 anys desaparegut a Lleida\nEls equips d'emergència van localitzar aquest dijous a les deu de la nit el cadàver d'un home de 75 anys que havia desaparegut la matinada anterior a Lleida. Després de gairebé 24 hores de recerca, el cadàver va ser trobat en una zona propera al canal de Seròs, sense signes de violència.\nACN 07/06/2013 - 08.48 Actualitzat 07/06/2013 - 09.55\nEls equips d'emergència van localitzar aquest dijous a les deu de la nit el cadàver d'un home de 75 anys que havia desaparegut la matinada anterior a Lleida. Després de gairebé 24 hores de recerca, van trobar el cadàver en una zona propera al canal de Seròs, sense signes de violència.\nEls Bombers de la Generalitat, amb efectius del Grup Caní de Recerca, així com també Mossos d'Esquadra i Policia Local, van rastrejar la zona urbana i interubana i el van buscar per la zona de la Mariola, la partida de Vallcalent, la partida Torres de Sanui, zona de la Mitjana, a la Granyena, als polígons industrials Segre i la zona de Gardeny.


Apartment Maslina Rovinj Croàcia - Ofertes d'hotels amb els MILLORS DESCOMPTES EN LÍNIA\nMonfiorenzo 27, Rovinj Casc Antic, Rovinj, Croàcia, 52210 - Veure al mapa\nMés informació sobre Apartment Maslina\nConvenientment situat a Rovinj, Apartment Maslina és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Apartment Maslina, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. L'hotel ofereix accés a una gran gama de serveis, inclosos Wi-Fi gratuït en totes les habitacions, aparcament de cotxes, transport hotel/aeroport, habitació familiar, instal.lacions de barbacoa.\nA més, totes les habitacions ofereixen una gran varietat de comoditats com ara aire condicionat, balcó/terrassa, ventilador, aparell de televisió LCD/pantalla de plasma, TV satèl•lit/cable per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Apartment Maslina la base perfecta per a gaudir de la seva estada a Rovinj.


Reus se suma a la programació escènica contemporània “Noves Escenes” | La Guia De Reus\nInici Actualitat Reus se suma a la programació escènica contemporània “Noves Escenes”\nReus se suma a la programació escènica contemporània “Noves Escenes”\nLa regidoria de Cultura de l’Ajuntament de Reus, a través del Consorci del Teatre Bartrina i amb una conferència a Cal Massó, se suma a la iniciativa “Noves Escenes” creada per la Xarxa Transversal d’Activitats Culturals i és la ciutat que primer presenta davant del públic les propostes escèniques que s’han programat a tot Catalunya.\nLa iniciativa “Noves Escenes”, nom amb el qual es coneix també el teatre innovador i més experimental, és un dels projectes del Consorci Transversal Xarxa d’Activitats Culturals. L’objectiu del projecte és crear una oferta cultural innovadora i convidar al públic a descobrir els formats més experimentals de l’escena catalana. D’aquesta manera, es busca normalitzar la presència del teatre contemporani arreu del país i no només a Barcelona, on fins ara es concentra la major part de l’oferta d’aquest tipus d’espectacles.\nLes ciutats de Figueres, Girona, Granollers, Manresa, Mataró, Olot, Reus, Sant Cugat del Vallès, Tortosa i Vilanova i la Geltrú, membres de la Xarxa, inclouran en les programacions dels seus teatres espectacles de noves dramatúrgies com “Raphaëlle”, de la companyia La Conquesta del Pol Sud; “Kingdom” i “Birdie”, d’Agrupación Señor Serrano; “Esmorza amb mi”, d’Iván Morales, i “Cosas que se olvidan fàcilment”, de Xavier Bobés.\nLa primera de les activitats previstes a Reus serà gratuïta i es podrà veure el pròxim 30 de gener, a les 20:00 h, a Cal Massó. L’artista David Espinosa ofereix un recorregut audiovisual per la història del teatre no convencional a Catalunya i la resta d’Europa a través de les seves pròpies vivències. “Conferència Espectacular” es converteix, doncs, en una particular classe magistral sobre les arts escèniques multidisciplinàries, combinant la paraula amb la manipulació d’objectes, l’acció coreogràfica i el teatre d’ombres.\n“Conferència Espectacular” es podrà veure de forma gratuïta en la majoria de les següents dates i ciutats:\n“Raphaëlle”, de la companyia La Conquesta del Pol Sud, es basa en l’experiència real de canvi de gènere de Raphaëlle Pérez i es podrà veure al Teatre Bartrina de Reus el dia 23 de febrer a les 21:00 h.\nL’obra, protagonitzada per aquesta dona trans, ens parla del seu recorregut vital marcat per la lluita per la identitat, el trencament dels motlles i l’autoafirmació. La seva lluita individual obliga a l’espectador a replantejar-se convencions, referents i models de la societat en la qual vivim.\nEl muntatge de teatre documental de La Conquesta del Pol Sud combina testimonis reals amb investigació periodística per projectar una mirada, a cavall entre racionalitat i emoció, sobre un món en plena transformació, sobre lluites i conquestes socials, sobre les minories, sobre l’educació i els rols assumits. L’espectacle “Raphaëlle” completa la trilogia encetada amb Nadia (història d’una jove afgana) i Clàudia (el testimoni d’una filla de desapareguts a l’Argentina).\n“Raphaëlle” es podrà veure en les següents dates i ciutats:\nFigueres: 8 de febrer, Mataró: 9 de febrer, Girona: 10 de febrer, Olot: 15 de febrer, Tortosa: 16 de febrer, Reus: 23 de febrer, Sant Cugat: 7 de març, Manresa: 26 d’abril, Vilanova i la Geltrú: 4 de maig.\nL’actor i director Iván Morales presenta “Esmorza amb mi”, una delicada comèdia sobre l’amor, l’atzar i la infelicitat. Morales parla de la quotidianitat endinsant-se en una història de desitjos creuats que ha captivat al públic des de la seva estrena.\nLa representació a Reus es farà el dia 27 d’abril, a les 21:00 h, i després de la funció hi haurà l’oportunitat de parlar amb els seus protagonistes amb el Fòrum de l’Espectador.\nSentiments a flor de pell i confessions sinceres s’entrecreuen en una obra que posa el focus en la maduresa i en la capacitat de l’amor per renéixer.\n“Esmorza amb mi” es podrà veure en les següents dates i ciutats:\nFa uns anys l’actor, manipulador i creador escènic Xavier Bobés va adonar-se’n que començava a tenir problemes de memòria i va comprovar que la seva mare també patia buits importants.\nAquests oblits van inspirar “Cosas que se olvidan fácilmente”, un espectacle fotogràfic que transforma els records i, de la mateixa manera que ho fa la ment, n’inventa de nous. Una petita història de la segona meitat del segle XX a Espanya. Un joc de cartes convertit en un muntatge teatral per a cinc espectadors, amb el qual Xavier Bobés va guanyar el Premi de la Crítica a noves tendències 2016.\nLa principal característica de la posada en escena d’aquesta representació, que es podrà veure al Teatre Bartrina fins a 10 vegades, és que és un espectacle creat únicament per a 5 espectadors.\n“Cosas que se olvidan fácilmente” es podrà veure en les següents dates i ciutats:\nReus: Del 31 de gener al 3 de febrer, Girona: Del 27 al 31 de març, Figueres: De l’1 al 5 de maig.\nEl Consorci Transversal Xarxa d’Activitats Culturals, creat l’any 2005, és un consorci públic que aplega 10 ciutats mitjanes de Catalunya que col·laboren en l’àmbit de la cultura i es beneficien dels avantatges de treballar en xarxa. L’objectiu d’aquest ens és promoure i optimitzar les iniciatives culturals de les ciutats que l’integren, donant suport a noves propostes en l’àmbit de la creació i la cultura contemporànies.\nDes de la seva constitució, Transversal ha impulsat molts projectes en diferents àmbits de la creació i els ha portat a terme ja sigui assumint directament la producció, així com col·laborant i generant sinergies amb altres agents culturals, grans centres de creació i artistes.\nGràcies a aquesta iniciativa han vist la llum diverses propostes de circ, dansa, música, poesia i teatre; exposicions i instal·lacions d’arts visuals; projectes pedagògics, formatius, en noves tecnologies i de creació de nous públics tant en l’àmbit local, nacional i internacional. Aquest treball ha propiciat la programació d’espectacles, exposicions i activitats diverses a les ciutats membres de la Xarxa.\nDes de 2018 Transversal ha impulsat també projectes de producció pròpia. Aquest és el cas de la iniciativa Noves Escenes d’aquest any o el projecte “Womart”, que es va portar a terme l’any passat i que es va materialitzar amb 10 intervencions artístiques de 10 creadores en diversos espais públics de ciutats de la Xarxa i que, concretament a Reus, es va plasmar a la paret del Casal de Joves de la Palma.\nArticle anteriorLa Festa de l’Oli de Riudecanyes serveix quasi 600 racions\nArticle següentMés de 3.300 persones visiten l’esposició “Reus, motor econòmic del sud de Catalunya”


El TSJ ordena al Consell de renovar cautelarment concerts educatius a dos col·legis privats més | VilaWeb\nEl TSJ ordena al Consell de renovar cautelarment concerts educatius a dos col·legis privats més\nAtorga tres aules de 3, 4 i 5 anys al Saint Patrick i el batxillerat a La Salle i els demana la garantia de l'import del finançament públic\nLa secció quarta de la sala contenciosa administrativa del Tribunal Superior de Justícia del País Valencià ha ordenat a la Generalitat de renovar cautelarment concerts educatius a dos col·legis privats, Saint Patrick School SL i La Salle. Aquestes resolucions s’uneixen a dos casos anteriors coneguts la setmana passada, els del col·legi Domus de Godella i La Puríssima de València.\nEn concret, el tribunal estima els recursos interposats pel col·legi Saint Patrick School SL, al qual s’atorguen provisionalment tres unitats de 3, 4 i 5 anys, i l’Instituto de los Hermanos de las Escuelas Cristianas (La Salle), sector València Palma i l’Associació de Pares i Mares del Col·legi La Salle Alcoi, al qual es concedeix la cautelar sobre quatre unitats de batxillerat.\nEn tots dos casos, el TSJ exigeix als centres privats una caució: el dipòsit d’un import equivalent als diners que reben de la Generalitat per a admetre alumnes per als quals no hi ha plaça en la pública, import que, al costat dels corresponents interessos, tinguin dret de recuperar l’administració autonòmica en el cas que es desestimi el recurs contenciós administratiu interposat pels col·legis contra la resolució que acorda la no renovació dels concerts.\nAmb aquestes resolucions, els magistrats estableixen que els centres continuïn rebent finançament públic fins que el tribunal resolgui si la decisió de la Generalitat de no renovar aquests concerts és ajustada a dret, segons que informa l’alt tribunal en un comunicat.\n‘Seguretat jurídica i unitat de doctrina’\nEn les interlocutòries, la sala apel·la a la doctrina del Tribunal Suprem com ja va fer en dues resolucions anteriors, en què ordenava la pròrroga provisional dels concerts educatius amb els col·legis Domus i La Purísima-Franciscanas, als quals ha concedit cautelarment el batxillerat concertat. Ara es pronuncia en el mateix sentit per ‘seguretat jurídica i unitat de doctrina’.\nEls magistrats es basen en una interlocutòria del Suprem, que el juny de 2015 ja va avalar la suspensió cautelar de la denegació d’un concert educatiu que ‘posa fi a una situació jurídica preexistent i favorable per al particular’ amb la finalitat ‘d’evitar que la interrupció de l’avantatge del qual gaudia el particular no resulte irreversible i faça així perdre l’efectivitat a una eventual sentència estimatòria’.\nLa sala fa una ponderació dels interessos en conflicte i valora els perjudicis que es causaria als centres, els escolars i les famílies de no suspendre’s la decisió administrativa aprovada el passat mes de maig, amb el curs a punt de començar. ‘Es privaria d’efectivitat la futura sentència que sobre el fons recaiguera quant a aquesta curs escolar, sentència que, de ser estimatòria, mancaria de cap eficàcia’.\nLa interlocutòria assenyala que ‘l’interès general al qual es referix la llei jurisdiccional no pot ser simplement el de l’administració’, però imposa als centres l’obligació d’avançar l’import que tindria dret de recuperar la Generalitat Valenciana en el cas que la resolució fos confirmada per la justícia.\nEn el cas de l’Institut dels Hermanos de las Escuelas Cristianas, la secció quarta de la sala del contenciós la renovació del concert educatiu sol·licitat per a quatre unitats de batxillerat compreses entre els cursos 2017/2018 i 2020/2021. Per la seva banda, el col·legi Saint Patrick School recupera provisionalment tres unitats (un aula de 3 anys, una de 4 i una de 5) per al mateix període.


CentreMBG | Fisioterapia en la maternitat\nHome Fisioterapia en la maternitat\nUnes setmanes després del part, quan la mare i el nadó estan ja ben instal·lats a casa, és el moment de veure quines conseqüències ha tingut el part en el cos de la mare, i com ajudar-la a recuperar-se més fàcilment.\nEs fa una primera sessió d’avaluació, un diagnòstic i una planificació. Es donen un seguit de pautes i recomanacions per a la nova vida a casa amb el nadó i, en funció de cada cas, es programen visites de tractament. Una bona recuperació de l’estàtica pelviana (a nivell ossi) i del sòl pelvià (a nivell muscular) després del part és important per prevenir possibles disfuncions futures, tant de tipus urinari com sexual.\nAquest tractament s’adreça a dones que han estat mares recentment i que, tot i que a priori es troben bé, desitgen prevenir problemes futurs. La durada del tractament dependrà de cada cas.\nPer a mares amb lesions al sòl pelvià i la vulva durant el part (ús d’instrumental, pes del nadó superior als tres quilos i mig, episiotomia o esquinçament).\nUna setmana després del part l’objectiu és alleugerir el dolor i la inflamació de la vulva.\nConsisteix en un drenatge intracavitari l’objectiu del qual és disminuir la inflamació, el dolor i la congestió vulvar.\nEs mostrarà com fer exercicis de sòl pelvià per tal d’accelerar el procés de recuperació de la musculatura.\nPer a mares després de la quarantena.\nConsisteix a avaluar la competència de l’abdomen i del sòl pelvià. La valoració ajuda a determinar la presència de patologies i, en funció de cada cas, el tractament més eficaç.\nPer a mares amb un dolor d’esquena constant, que han tingut un part difícil i que han presentat pèrdues d’orina abans, durant i després del part, com també restrenyiment. Mares que vulguin prevenir problemes en el futur.\nConsisteix en tractaments per recuperar, millorar i mantenir el to i la funcionalitat del sòl pelvià; tractaments per a una cicatrització adequada i per a recuperar l’elasticitat dels teixits danyats a causa de la cesària, l’episiotomia o els esquinçaments, com també tractaments per a la caiguda d’òrgans pelvians i incontinències.\nRecuperació i reafirmació abdominal\nPer a mares amb flacciditat abdominal produïda per l’estirament de la pell a causa de l’augment progressiu de pes durant l’embaràs.\nPer a mares amb retenció de líquids a abdomen i cames, mans inflades, tibantor a les cames, rampes, cansament, pesadesa als peus, les cames, els braços i les mans.


Un fàrmac de la companyia Grífols podria evitar el desenvolupament de la covid en contagiats - Regió7\nInvestigadors catalans han fet un assaig clínic amb 800 persones asimptomàtiques i amb un test positiu\n02·08·21 | 19:45\nExterior d'una de les plantes de Grifols ACN\nUn assaig clínic de la Fundació Lluita contra la Sida i les Malalties Infeccioses avalua la seguretat i eficàcia d’un medicament desenvolupat per la companyia farmacèutica Grífols. El fàrmac conté anticossos policlonals anti-SARS-CoV-2 obtinguts de donants de plasma que han superat la malaltia i té com a base una immunoglobulina que ja ha sigut prèviament utilitzada per a altres afeccions. Aquesta immunoglobulina de Grífols ja ha demostrat seguretat i eficàcia en la prevenció de diverses malalties infeccioses en pacients immunodeficients.\nS’espera que aquest medicament eviti, en les persones contagiades, l’aparició de símptomes, els ingressos hospitalaris, que sigui especialment útil com a complement de la vacuna en la fase primerenca després de la vacunació i que pugui protegir persones grans i personal sanitari, així com en pacients immunodeficients en què la vacunació no estigui recomanada. El fàrmac, a més, podria ajudar a contenir brots en llocs amb una taxa de vacunació baixa.\nPer Oriol Mitjà, «aquest tractament amb immunoglobulines proporcionaria una combinació d’anticossos policlonals que, en comparació amb els monoclonals, presenten més diversitat i podrien millorar la capacitat de protecció contra el virus». El director mèdic de Grífols, Antonio Páez, afegeix: «Si se’n confirma l’eficàcia, la nova teràpia es podria administrar a persones que haguessin donat positiu en test d’antígens i PCR en hospitals i xarxes sanitàries d’atenció primària».\nPer Cristina Galvan, especialista de l’Hospital Universitari de Móstoles, «els pacients que s’hi incloguin rebran una atenció molt pròxima i, si es confirma la seva eficàcia, els que rebin el producte tindran menys risc d’emmalaltir o de presentar formes greus de covid-19. Si els resultats són positius aquest tractament serà de gran interès sanitari públic».\nL’assaig, que va començar a mitjans de maig a Catalunya, malgrat que des de l’abril té la col·laboració de la Conselleria de Sanitat de la Comunitat de Madrid, compta amb 800 individus asimptomàtics i amb un test diagnòstic positiu per SARS-CoV-2, als quals s’administra per via subcutània la immunoglobulina que conté aquests anticossos contra el virus. En canvi, les persones ja vacunades o que ja hagin passat la malaltia, no hi podran participar.


Mosmel - Mostra Permanent de Belles Arts de Meliana | Ajuntament de Meliana\nMosmel - Mostra Permanent de Belles Arts de Meliana\nMeliana és terra d'artistes que, al llarg del temps, han destacat de forma brillant en moltes disciplines, engrandint el nom d'este municipi de la Comunitat Valenciana. L'esforç, la tenacitat, la sensibilitat i el treball incansable d'estes perones està plasmada a través de tècniques variades, donant grandíssims fruits que demostren el seu gran valor i contribució al patrimoni cultural del poble Valencià i del conjunt d'Espanya.\nPer això hem impulsat la creació d'esta sala d'exposicions permanent, que és la primera de la comarca. A més de fer un merescut reconeixement als artistes de Meliana, ara tots vostés, els veïns, veïnes i visitants, podran disfrutar per primera volta de totes estes obres reunides en un espai únic que hem habilitat segons criteri professional dels artistes, per a que les obres siguen admiradese en la seua màxima esplendor.\nEn tot el laboriós procés de creació d'esta gran mostra, hem tingut la contribució altruista d'artistes de Meliana. Són, per ordre d'edat, Pepe Rausell, Víctor Cardells i Enric Ruiz, que destaquen respectivament en el món de l'escultura i de la pintura. Han fet un grandíssim treball; mai millor dit ... "per amor a l'art" i també per a amor a Meliana.\nLa constància és absolutament necessària en la vida i els artistes del nostre poble són un gran exemple de talent i d'esforç. Ací teniu la millor Mostra.


El Lleida Esportiu s’imposa al Llagostera\nUE Llagostera 2 - Lleida Esportiu 3\nEls jugadors de la Terra Ferma celebren un dels gols. | LleidaDiari.cat\nEl Lleida Esportiu ha sumat aquest dissabte a la tarda una nova victòria a Llagostera per seguir apropant-se cap al seu objectiu. Un nou triomf blau, el segon consecutiu i el cinquè en els darrers vuit partits, per 2-3 que permet seguir sent el millor equip de la segona volta havent sumat 17 punts de 24 possibles, millorar els registres en comparació amb l’inici del curs i col·locar-se amb 41 punts, els mateixos que el Cornellà en la quarta posició.\nL’inici del partit ha estat frenètic. En qüestió de 10 minuts el conjunt de la Terra Ferma s’ha col·locat amb dos gols per sobre en el marcador. Un Lleida Esportiu endollat des del minut zero, valent i atent per aprofitar les accions que es presentessin davant la porteria s’ha presentat al Municipal de Llagostera amb la màxima ambició per treure els punts en un camp de màxima dificultat tant pel rival com per les característiques del terreny de joc.\nPrimerament, Andriu Hernández, amb un cop de cap, enviava al fons de la xarxa una falta penjada per Javi López des de tres quarts. Dos minuts després, ‘Juanto’ Ortuño aprofitava una acció embolicada dins de l’àrea petita del Llagostera per fer el 0-2. Passat l’equador, Javi López, amb una canonada esplèndida des del lateral de l’àrea, feia pujar a l’electrònic un 0-3 que deixava encarrilat el partit al descans davant un Llagostera incapaç de fer mal sobre la porteria de Diego Rivas.\nEl Llagostera retalla distàncies en la segona meitat\nNo obstant això, a la segona meitat el partit ha canviat. El Lleida Esportiu ha mantingut el control del duel i ha seguit buscant la porteria blaugrana, que ha tremolat amb un xut llunyà de ‘Juanto’ Ortuño que ha acabat estavellant-se contra el pal després de desviar-la el porter Marcos. Per la seva banda, el Llagostera ha fet una passada endavant i ha començat a posar a prova la defensa lleidatana, que ha vist al 72’ com Maynau feia el primer gol pels locals de xilena.\nA la recta final, ha arribat el segon gol del conjunt gironí. Leo Ramírez engaltava un bon cacau des del pic de l’àrea blava i ha fet pujar el 2-3 definitiu que ha acabat concedint els tres punts per un Lleida Esportiu que ja pensa en la seva següent cita al Camp d’Esports: l’Alcoyano.\n#LLEIDA ESPORTIU #VICTORIA #UE LLAGOSTERA\nSis museus de l'Alt Urgell estrenaran per Setmana Santa un servei de visita guiada «a la carta»\nJordi Turull accepta el mandat de Roger Torrent i assegura que és «un honor immens»


El PDeCAT i La Crida negocien una coalició per a les catalanes - Regió7\neuropa press | 05·03·20 | 22:47\nEl PDeCAT no vol diluir la seva identitat com a organització fins que no estigui clar com es reordena l'espai de JxCat, de manera que aposta per concórrer a les pròximes eleccions catalanes en coalició amb La Crida, moviment impulsat per Jordi Sànchez i Carles Puigdemont. Fonts de la direcció del PDeCAT creuen que la imminència dels comicis -el president de la Generalitat, Quim Torra, va dir que anunciaria la data després d'aprovar els pressupostos- obliga a buscar una solució temporal fins que s'acordi si els diversos actors de l'espai de JxCat s'han d'integrar en una sola organització o no. «Nosaltres no partim de la negació de ningú, sinó del reconeixement de tots els actors de JxCat. Si l'entesa ara per ara no pot ser organitzativament, veurem si pot ser electoralment. Si va bé, després ja parlarem de l'organització», diuen les fonts.\nEls últims dies s'han intensificat les converses per trobar una solució a la reorganització pendent de l'espai de JxCat, que integra el PDeCAT -formació hereva de l'antiga CDC-, la Crida Nacional per la República i perfils independents. Així, dimarts passat el president del PDeCAT, David Bonvehí, es va reunir a Brussel·les amb l'expresident Carles Puigdemont per abordar aquest assumpte, i les converses han continuat posteriorment amb la Crida i el seu cap visible, Jordi Sànchez, a la presó de Lledoners (Bages). Mentre que la direcció del PDeCAT que encapçala Bonvehí defensa una fórmula que eviti diluir les seves sigles, el seu patrimoni polític i el seu espai ideològic, des de la Crida aposten per fundar una organització nova, que no pugui identificar-se com l'enèsima refundació de l'antiga Convergència. La manca d'entesa en aquest punt complica les opcions de poder assolir abans de les pròximes eleccions catalanes un acord que permeti convertir JxCat en una organització amb estructura pròpia que aglutini de manera definitiva totes les sigles que ara componen aquest espai. Per aquest motiu, el PDeCAT advoca per guanyar temps i forjar una coalició electoral com a solució provisional, si bé això també obligarà a negociar la composició de la candidatura, i principalment el nom del candidat de JxCat a la presidència de la Generalitat.\nPer a aquest paper s'estudien des de fa mesos diversos noms, com els consellers Damià Calvet i Àngels Chacón -amb suports dins del PDeCAT-, el també conseller Jordi Puigneró -proper a Puigdemont-, la portaveu de JxCat al Congrés, Laura Borràs, a qui fonts d'aquest espai resten opcions pel procés judicial que l'afecta, i la diputada al Parlament i regidora a Barcelona Elsa Artadi, ara reforçada amb la seva presència a la taula de diàleg. Sobre aquest debat va opinar ahir Calvet, que creu «molt oportú» que JxCat celebrés unes primàries per elegir la llista. Des del PDeCAT puntualitzen que primer s'haurà d'aclarir l'organització interna de l'espai i després ja es tractaran qüestions com les primàries, que en tot cas aquest partit veu de bon ull atès que internament ja les du a terme.


La delegació del RACC a Figueres estrena nova imatge i rep la visita de l’alcaldessa\nL’oficina de la localitat de l’Alt Empordà renova el seu aspecte per tal d’oferir un espai més còmode i funcional als seus socis. El Club compta amb 4.000 socis a la ciutat de Figueres i més de 60.000 a tota la província.\nFigueres.- La delegació del RACC a Figueres ha renovat completament la seva imatge per continuar consolidant la seva relació amb els socis de l’Alt Empordà. La nova oficina està dotada d’un interiorisme més còmode i funcional, amb un disseny modern i espais diàfans, basat en el color blanc amb tocs del groc corporatiu característic del RACC. Aquesta transformació, que també potencia l’estalvi d’energia i elimina barreres arquitectòniques, és fruit del canvi d’imatge que el RACC està aplicant a totes les seves oficines.\nL’alcaldessa de Figueres, Marta Felip, ha visitat la delegació per conèixer en primera persona les noves instal·lacions i els detalls de l’aposta del RACC per la localitat, on compta amb 4.000 socis.\nLa delegació del RACC a Figueres va obrir les seves portes a la Plaça de l’Estació fa més de 20 anys, i posteriorment es va traslladar a la seva actual ubicació, al carrer de Sant Antoni número 97. Figueres també compta amb una Autoescola RACC situada al carrer Nou, número 151, on els futurs conductors de la localitat es formen en el món de la conducció i la seguretat viària.\nEl RACC a Girona\nEl RACC suma més de 50 anys de presència continuada a les comarques gironines, on disposa de 13 punts d’atenció distribuïts entre les localitats de Figueres, Girona, Banyoles, Santa Coloma de Farners, Olot, Puigcerdà, i els municipis costaners de Palafrugell, Palamós, Platja d’Aro, Lloret, Blanes i Tossa de Mar.\nEn aquestes cinc dècades, el Club ha viscut un fort arrelament a tota la demarcació. Prova d’això n’és l’increment progressiu de socis, que ja supera els 60.000 socis en el conjunt de la província, l’ampliació de serveis, l’organització de proves esportives a diferents punts de la província i el compromís d’analitzar i estudiar la xarxa viària gironina per tal de millorar la seguretat viària de tots els conductors.


Farts dels banyadors de sempre? Dissenyeu-vos el vostre!\nPublicació: dilluns 15 de maig 2017, 11:55h\nArriba la calor. Toca treure el banyador de l'armari i lluir cuixa a la piscina o a la platja. Però quan rescateu la roba d'estiu us adoneu que teniu un banyador totalment passat de moda. No se'l posaria ni el vostre avi. Solució? Comprar-se'n un de nou. Però esclar, arriba el segon problema. No us agrada cap dels que hi ha a la venda. Estampats lletjos, colors massa llampants... sigui com sigui no trobeu el vostre disseny.\nTranquils! Hi ha solució, i és personalitzar-vos un banyador a través d'una fotografia pròpia. La cara del vostre gos, la de la vostra parella o un fons bonic. El que més us agradi! Orlear Brown és el nom de la marca de banyadors que aquest estiu farà que no n'hi hagi ni un d'igual, a les platges o piscines del món. A través de l'aplicació per a Android o IPhone Orlebar Brown #snapshorts, o entrant al web de la marca, podreu dissenyar-vos el vostre propi banyador gràcies a "una eina senzilla i intuïtiva que inclou la possibilitat de fer una fotografia o escollir una imatge de l'arxiu del nostre dispositiu mòbil oferint un ventall infinit de possibilitats: Fotografia, estampats, obres d'art, etc.", expliquen des de Orlear Brown.\nAquest estiu no teniu excusa: podeu presumir del banyador que sempre heu somiat només amb un clic. Això sí, no són banyadors econòmics. Tenir el vostre propi disseny personalitzat us costarà bastant més que els de les botigues. Ja se sap, l'exclusivitat té un preu!


Certificació ISO 27001 - Sistema de Gestió de Seguretat de la Informació\nInici / Normas ISO / Certificació ISO 27001\nAllibereu a la vostra empresa d'amenaces i oferiu als vostres clients una total tranquil·litat amb la ISO 27001\nPer a moltes organitzacions, la informació és el seu actiu més valuós. En certificar-se segons Norma ISO 27001 no només protegeix la seva organització implantant un Sistema de Gestió de Seguretat de la Informació, també demostra a inversors i clients que la seva empresa ha estat avaluada per una part independent.\nDesprés d’haver treballat amb més de 20.000 empreses a 60 països, sabem com és d’important per al procés de certificació que la interferència en el dia a dia de la seva empresa sigui mínima.\nÉs per això que sempre adoptem l’enfocament “Fem-ho fàcil”, per assegurar-vos que vostè obtindrà la certificació ISO 27001 amb el mínim cost i sense cap tipus de burocràcia innecessària. Ens esforcem a oferir-vos una certificació que és:\nFàcil d’implementar a la seva organització – Ser capaç de dur a terme fàcilment els canvis identificats durant el procés de certificació és essencial per obtenir els beneficis que comporten els procediments implantats.\nSenzilla– El nostre objectiu és fer el procés el més simple possible: els nostres assessors s’encarreguen de la paperassa, i això permet a vostè estalviar molt de temps.\nAssequible – QMS és la primera entitat de certificació que ofereix als clients opcions de pagament personalitzats per a cada tipus d’empresa. Aquest fet, juntament amb les nostres competitives tarifes, permet obtenir la certificació a un cost realment baix. Les nostres tarifes són imbatibles dins del nostre sector. Si voleu més informació feu clic aquí.\nS’obté ràpidament – La nostra certificació es pot completar en molt poc temps seguint un senzill procés dividit en tres passos.\nBeneficis ISO 27001\nISO 27001 és un certificat reconegut internacionalment per avaluar com i amb quin nivell de seguretat una organització gestiona i emmagatzema la informació i les dades. Aquests són alguns dels beneficis que suposa estar certificat segons norma ISO 27001:\nReduirà qualsevol amenaça per a la vostra organització:\nEn tenir un Sistema de Gestió de la Seguretat de la Informació implantat, podeu estar segurs que minimitzareu i gestionareu eficaçment qualsevol amenaça sobre la informació i les dades que la vostra empresa posseeix. Aquestes amenaces poden ser externes, com ara hackers i virus, o internes: des de personal descontent a empleats que obliden fer una còpia de seguretat.\nDemostrarà el seu compromís amb la Seguretat de la Informació:\nLa certificació ISO 27001 demostra que la vostra organització té implantat un Sistema de Gestió de Seguretat de la Informació que ha estat avaluat i verificat per una tercera part independent i que aquest sistema és eficaç i s'adhereix a bones pràctiques industrials.\nS'obrirà a nous mercats:\nObtenir la certificació ISO 27001 pot suposar per a la seva empresa un important avantatge competitiu a l'hora de considerar nous sectors on provar sort. Les empreses prefereixen proveïdors certificats.\nMillorarà el funcionament de la vostra empresa:\nEn millorar la seguretat en la informació, la probabilitat que es produeixin alteracions i trastorns de qualsevol tipus és molt menor. La introducció de nous sistemes de gestió també us pot ajudar a millorar el funcionament intern de la vostra empresa.\nMillorarà la reputació i la marca:\nLa ISO 27001 està dissenyada per ajudar les empreses a complir amb la legislació vigent, per la qual cosa el risc de ser sancionat –i, en conseqüència, que la seva reputació es vegi perjudicada– es redueix enormement.\nProcés ISO 27001\nEl nostre procés simplificat us permet certificar-vos en ISO 27001 sense alterar el dia a dia de la vostra empresa i en només tres passos\nTarifes ISO 27001\nQuant costa certificar-se a ISO 27001?


El Gran Capital | Plantaran arbres, fills de L’alzina d’en Bigas Luna, al Parc de l’Oreneta\nPosted at 18:35h in Sin categoría\tby\tJordi 0 Comments\nEl dissabte 13 de febrer voluntaris de Sarrià i arreu Barcelona plantaran un centenar d’alzines al Parc del Castell de l’Oreneta, a Sarrià de Munt. Aquests plançons han germinat i crescut al Viver municipal dels Tres Pins de Montjuïc i procedeixen totes de les glans recol·lectades de l’Alzina d’en Bigas Luna, situada a la plaça de la Vila de Madrid, al centre de Barcelona.\nCada una d’aquestes alzines tenen una persona que, com accionista d’EL GRAN CAPITAL, custodiarà el seu creixement. Les alzines es plantaran en un espai públic gestionat per l’Institut Municipal de Parcs i Jardins de Barcelona. «Els llocs escollits tenen rec a prop, però han de créixer com ho farien a la muntanya», declara un portaveu de l’associació ecologista. «Estaran sotmeses a les inclemències climàtiques, poden ser víctimes de conductes incíviques i no totes es faran grans. La custòdia permetrà detectar qualsevol problema, aportar rec i fer-ne el seu seguiment perquè totes les alzines estan Georeferenciades».\nL’Alzina d’en Bigas Luna\nLa tardor i l’hivern del 2013-2014 es van recollir, d’una alzina de la Plaça Vila de Madrid, un total de 12.495 glans en nou setmanes de collita. Una part es van plantar al Viver municipal dels Tres Pins. Posteriorment, es va demanar que aquesta alzina estigués dedicada, com arbre de la memòria, al cineasta barceloní Bigas Luna, mort el 5 d’abril del 2013, a l’edat de 67 anys.\nAquest parc públic va ser el resultat d’una lluita veïnal fins que l’any 1978 van ser expropiades dues finques privades. L’any 2008 va quedar exclòs del que seria dos anys després el Parc Natural de la Serra de Collserola. Diferents intents de malmetre el parc han estat bloquejats per l’acció veïnal: l’intent de construir la Clínica Quirón, la intenció de creuar-lo amb vials, fer-hi la gossera municipal… L’any passat es va avortar la intenció de la constructora Nuñez i Navarro de construir a la part baixa del parc, tot aprofitant una anomalia urbanística. Per unanimitat de tots els grups municipals es va decidir finalment requalificar la zona no incorporada al parc.


Convicto | La Clau - Revista gratuïta del Maresme\nBen Mendelsohn, Rupert Friend, Jack O’Connell, Sam Spruell, David Ajala, Peter Ferdinando\nDIRECCIÓ David Mackenzie\nDURADA 106 min\nGairebé es podria dir que l’aire lúgubre i opressiu que es respira a l’entorn del protagonista de Convicto (un adolescent que ingressa a la presó així que comença la pel·lícula) contrasta radicalment amb la lleugeresa amb què es desenvolupa el relat. Però, en realitat, són dos elements que, lluny de xocar, es complementen, perquè tot passa amb tanta fluïdesa i amb una naturalitat que no es té temps (ni voluntat) de qüestionar la veracitat de l’argument. Senzillament, funciona. Com si David Mackenzie ens oferís el seient més ben situat per contemplar el seu espectacle i, quan està segur que ens trobem còmodes, procedís a explicar la seva trista història.\nTrista, si bé tampoc pessimista. En tot cas, una història que veu les persones com a éssers radicalment complexos, motiu pel qual no sempre encaixen en un sistema tan trivial, capaç de reduir-ho tot a un «s’és bo» o «s’és dolent». Aquesta complexitat queda perfectament plasmada, per exemple, en les sessions de teràpia a les quals assisteix el jove protagonista. En aquestes hi descobrim múltiples personalitats, tan interessants com contradictòries, totes amb la seva part més humana i el seu (sobreestimulat) instint de supervivència. Però el més interessant és que la pel·lícula mai no perd de vista el difícil equilibri emocional amb què viuen els reclusos: observem l’esforç que fan per corregir la pròpia conducta violenta, però també percebem en tot moment la persistència d’aquesta tendència agressiva que, si bé no resta mèrit a l’esforç, segueix sent-hi. I, malgrat tot, el director no perd oportunitat d’arrencar-nos algun somriure mitjançant els diàlegs brillants que tenen lloc en aquestes seqüències.\nTot plegat, narrat amb una naturalitat absoluta. Gairebé sense esforç. En una història gairebé perfecta que compta amb els elements narratius més característics del dispositiu cinematogràfic i, alhora, reivindica el seu caràcter disconforme. Tant de bo que el fet d’aconseguir una pel·lícula amb aquestes característiques fos tan fàcil com David Mackenzie ens ho fa creure.


No tenir TEMPS és insostenible (I) – Ana Villagordo\nNo tenir TEMPS és insostenible (I)\nConsum responsable, Prevenció de residus\n“Dia a dia a dia a dia a dia a dia a dia a dia\nAixeca’t i dutxa’t, esmorza i puja al cotxe, arriba, aparca, camina i\nFitxa i puja l’escala, saluda i tenca la porta i mira la taula.\nLa feina prevista, un dia a la vista…”\nAixí comença la cançó “Dia a dia a dia” de San Josex del disc “TEMPS o rellotge”. Cada cop que el sento, penso: “he d’escriure un post sobre la manca de TEMPS per a tot! I com això ens impedeix ser més sostenibles, coherents i feliços” Aquí va, doncs… Finalment, he tingut TEMPS per escriure’l!\n“No tinc TEMPS”, “Vaig de bòlid”, “Vaig liadíssim/a”… Així anem tots, i sembla que si no és així és perquè no fas res, ets poc productiu. Treballar moltes hores i voler fer moltes coses fora de la feina (per no sentir que l’únic que fas és treballar), ens fa no tenir TEMPS ni per pensar en fer les coses de manera que finalment poguem tenir més TEMPS i estar millor. Això és preocupant. Però també és insostenible. Per què?\nImagino un dia d’un estrès mitjà-baix\nEt lleves d’hora de matí (si tens nens, et dutxes i vesteixes en un quart d’hora i llavors vesteixes, dones l’esmorzar, prepares les bosses del cole, portes el nen a l’escola…). No et dona TEMPS d’esmorzar a casa, ja ho faràs davant de la feina, en el bar de sempre (personalment, m’agrada i necessito aquest moment del dia… on repasso el diari i esmorzo durant 10 minuts tranquil·la). Treballes i arriba l’hora de dinar. El dia anterior no has tingut TEMPS de fer-te el dinar, així que baixes a comprar-te alguna cosa (envasada, és clar) o bé dines en un restaurant o bar. Però ràpid, eh? Que tens reunió en menys d’una hora. Per la tarda surts de la feina, i vas disparat/da a passar pel super (si tens nens, primer els passes a recollir i estàs una estona al parc, dedicant el teu TEMPS a fer flams de terra… molt teraupèutic, per cert). I, per què no anar al mercat? Només tinc una hora per comprar i anar cap a casa. El mercat obre al matí, mentres jo treballo… i a la tarda, tot i que podria recórrer diverses botigues del barri (la llet aquí, els ous allà, la verdura més allà…), no tinc TEMPS. En el súper està tot concentrat, més còmode. Tot ben empaquetat, això sempre… I tot i que hi ha alguns productes ecològics o més locals, no tinc TEMPS de mirar les etiquetes (bé, en aquest cas… jo sí que trobo el TEMPS… i val molt la pena). I quan arriba el moment de pagar, resulta que com no has tingut TEMPS no has pogut passar per casa, no has agafat el carro de la compra i no portes cap bossa de tela… i has de carregar la compra en bosses de plàstic (que ara s’han de pagar, trobo). Carregat/da amb les bosses arribes a casa i llavors has de fer el sopar (avui sopa de la de tetrabric… no hi ha TEMPS per fer un caldo casero, o de fer el pà, o de recollir les verdures de l’hort urbà que no hem tingut TEMPS de cuidar). Per altra banda, te n’adones que tens moltes coses que has de portar al punt verd de barri, però mai trobes el moment o tens TEMPS de fer-ho.\nArriba el cap de setmana… i aprofites per comprar-te roba i algun capritxo que caurà després de donar voltes pel centre (tot i que potser no necessitis res en realitat, però no tens TEMPS per pensar-hi gaire). Saps que hi ha una sèrie de marques grans, més accessibles, però també més insostenibles i injustes a nivell social que d’altres… però et ve de pas i és més fàcil, no tens TEMPS per anar a mini-botiguetes (de producció i disseny local) o per intercanviar tot el que tens i pretendre trobar així tot el que necessites. Els mercats de segona mà t’encanten, però no ho trobes una manera habitual d’accedir a allò que busques.\nI pel que fa a reparar coses. No tens TEMPS de reparar molts dels productes que consumeixes. Així que en compres un altre, i llences el que tens. Tot està muntat perquè et surti més barato (a curt termini) i et suposi menys TEMPS. Insostenible en tots els sentits, però més ràpid! (corre, corre…)\nPerò, què passaria si treballéssim menys hores? Hi ha estudis que proben que la gent que treballa menys hores, consumeix menys (això no només resulta més sostenible, sinó també més econòmic, és clar). No tenir la necessitat imperiosa de consumir està molt relacionat amb disposar de TEMPS per pensar.\nTenir més o menys TEMPS no sempre està en les nostres mans, però en part sí que ho està. Resulta evident que cal prioritzar, i que dedicar-nos a ser més sostenibles en uns temes ens treu TEMPS per dedicar-nos a d’altres. Però tot és començar pel principi i anar sumant. El TEMPS és molt relatiu. Sempre ens faltarà, fem el que fem. Sempre l’omplirem. Per tant, millor aprofitar-lo al màxim per estar bé i ser més feliç.\nAixí que, quan torneu a dir: “no tinc TEMPS”… penseu realment si el teniu o no, o si el podeu o voleu trobar o no… però no deixeu de dedicar TEMPS a buscar TEMPS per poder pensar mínimament què fem i com ho fem. De què serveix dedicar tant de TEMPS a coses que ens perjudiquen a nivell ambiental i social? Pensa-hi dos minuts… i no val dir o pensar: “no tinc TEMPS!”.\nI acabo com he començat, amb una altra cançó de San Josex, “TEMPS o rellotge“, que diu:\n“Com un ganivet que talla tot un dia enter en trossets,\nEl ritme que ens imposem és el ritme que ens fa viure perduts!”\n*Més de 30 “TEMPS” enregistrats en aquest post…\nCadena de satisfaccióCanvis de paradigmaConceptesInspiració\nUnion between the nature and human hands\nMenos nidos y más pájaros


HORROERÓTICA: Phantasma V: Ravager\nPublicado por Astrum en 3:43\nGràcies per la informació! Desconeixia lo de aquesta nova "Phantasma"... I ja posats també per lo del post anterior. Tampoc no sabia res d'aquest "Necronomicon" de Brian Yuzna. I naturalment algun dia em faria gracia veure tant l'una com l'altra (a poder ser doblades i ben vistes, que no se anglés).\nEl Necronomicon el pots trobar a youtube... una mica de terror va bé\n29 de octubre de 2017, 0:13\nZOMBI 4 (AFTER DEATH)\nHellraiser Project (13)


Almassora incorpora a 43 peons agrícoles per a neteja | Castelló Extra\nL’Ajuntament d’Almassora ha contractat 43 peons agrícoles que prestaran els seus serveis durant un mes per a posar a punt séquies, barrancs, camins rurals i escolaments. El Servei Públic d’Ocupació Estatal (SEPE) ha concedit més de 70.000 euros al consistori per a la incorporació d’aquest personal temporal del sistema especial agrari per a endreçar les zones públiques i combatre l’atur estacional que afecta el sector agrícola.\nTots els beneficiaris del programa, aturats en el moment de la contractació, han estat registrats almenys durant tres mesos de l’últim any en aquest sistema de cotització i l’han acreditat mitjançant la vida laboral, tres nòmines o cupons. El departament d’Ocupació ha formalitzat els seus nous contractes després de les entrevistes posteriors a les persones candidates remeses pel servei Labora de la Generalitat Valenciana.\nTal com han indicat les mateixes fonts, tots aquests treballadors cobraran el salari mínim interprofessional durant el mes de treball, que va arrancar ahir amb la neteja de camins, séquies i escolaments, sobretot en la zona d’horta i a la platja d’Almassora. El personal a càrrec seu ha dividit als nous empleats en equips per a optimitzar el seu rendiment i avançar el treball en les zones més afectades per restolls i matolls, que podrien cremar en cas d’incendi o suposar un problema davant un fort episodi de pluges.\nEn concret, els operaris han començat a netejar els camins Benafelí, la Mar, Vora Riu, Els Clots, Pla de Museros, Om Blanch, la Ratlla, Hostalassos, Reial de Borriol, Vora Rambla, Fons, Segadors, Doblons, Caminàs de la Palmera, Caminàs de Fangs, Musclera, de la Gasulla, Marjalet, del Pilar, Mitgera, Catalans, Els Lladres, així com les travessies Sant Antoni, Collantes i Sant Josep, els marges de la CV-10, CV-18 i AP-7 i, a més, els escolaments de la Mitgera, Cigarreta, Pedregalos, Salset, Ortega, d’Irun i d’Ortiz.\nLa seua reinserció en el món laboral ha tingut lloc després de la benvinguda a la plantilla municipal per part del regidor d’Ocupació, Javier Martí, que ha recordat als treballadors les seues obligacions durant el temps en què representen al consistori i els ha animat a adquirir hàbits de treball per a incorporar-se a l’entorn professional una vegada acabat aquest contracte.\nD’altra banda, el departament de Contractació ha instat els nous equips de treball a complir escrupolosament les mesures de protecció enfront del coronavirus per a garantir la seua salut i la de la resta de companys en aquest mes de vigència del seu contracte. “Hem adoptat tots els mecanismes al nostre abast perquè desenvolupen la seua labor amb la màxima seguretat mentre adquireixen qualificació amb la qual incorporar-se, a futur, de nou en el mercat laboral”, segons Martí.


Codorníu vol trobar un soci minoritari per donar sortida a part de la família\nEls moviments al sector del cava sembla que no paren. Si fa unes setmanes se sabia que Freixenet havia arribat a un acord amb Henkell per vendre el 50,7% de les accions de l’empresa, La Vanguardia ha publicat aquest dijous que un altre dels grans cavistes del Penedès estaria buscant inversors.\nSegons el diari, en una reunió del consell de la companyia celebrada la setmana passada, la majoria dels accionistes del celler haurien rebutjat estudiar l’oferta de Carlyle. Això sí, Xavier Pagès, conseller director general del grup, ha confirmat que per primera vegada el celler s’obre a buscar un soci extern minoritari que acompanyi l’estratègia, i que permeti donar sortida als accionistes minoritaris que busquen liquiditat.\nActualment, el Grup Codorníu està controlat per cinc branques de la família Raventós, que pertanyen fins a la 14a generació de l’elaboradora del cava més antiga de l’Estat espanyol.\nCodorníu va presentar l’any passar un ERO de reestructuració de personal que va afectar un centenar de treballadors. Actualment compta amb una plantilla d’uns 700 treballadors. El celler va tancar l’any passat amb una facturació de 236 milions d’euros, i amb pèrdues derivades del procés de reestructuració. Segons La Vanguardia, enguany els beneficis es podrien situar al voltant dels 11 milions d’euros.


El saló conjunt Alimentaria i Hostelco obre les portes a la internacionalització - Regió7 :: El Diari de la Catalunya Central\nEl saló conjunt Alimentaria i Hostelco obre les portes a la internacionalització\nFira de Barcelona posa a disposició de la mostra 100.000 m2, on es congregaran 4.500 firmes\nefe 17.04.2018 | 13:43\nUn treballador d´una empresa de dolços enllesteix el seu estand gemma sánchez/acn\nLa indústria espanyola de l'alimentació, begudes, food service i equipament d'hostaleria mostrarà tot el seu potencial al saló conjunt Alimentaria i Hostelco, que obrirà les portes demà amb l'ambició de consolidar-se com una gran plataforma d'internacionalització, negoci i innovació.\nUns 6.000 operaris treballen des de fa ja uns dies per tenir a punt el recinte de Gran Via de Fira de Barcelona, que posa a disposició 100.000 m2 de superfície expositiva neta, on es congregaran 4.500 firmes expositores.\nEl 27% d'aquestes 4.500 firmes procedeixen de 70 països estrangers, fet que dóna una idea del caràcter internacional d'aquest saló, que se celebra cada dos anys i que per primera vegada s'alia amb Hostelco, el certamen més important de l'equipament d'hostaleria.\nA més, el saló espera rebre al voltant de 150.000 visitants professionals entre el 16 i el 19 d'abril, dels quals prop del 30% són forans. Com a plataforma de negoci, el saló rebrà 1.400 compradors i acollirà 12.500 reunions de treball.\nAquest gran certamen generarà, segons les estimacions dels organitzadors, un impacte econòmic d'uns 200 milions d'euros a la ciutat i els seus voltants. El 90% de les habitacions d'hotel de l'àrea metropolitana estan reservades durant aquesta setmana.\nEntre altres números que ajuden a entendre l'impacte a la ciutat d'aquest esdeveniment, destaca que prop de 700 empreses estan implicades en el muntatge de la mostra i que s'han contractat uns 1.400 transportistes i més de 200 treballadors de la neteja.\nEn aquesta nova edició, Alimentaria posarà el focus a potenciar la internacionalització, fet pel qual facilitarà el contacte entre compradors internacionals i empreses expositores.\nEls compradors, tant nacionals com internacionals, participaran en unes 11.200 reunions de negocis amb les firmes expositores, en el marc de reunions com Food&Drink Business Meetings o Intervin Business Meeting, en què participaran cellers del país.\nL'objectiu d'aquestes activitats és promocionar els productes espanyols en mercats preferents com la Unió Europea, que concentra el 66% de les exportacions, tot i que també en els mercats emergents, com són els Estats Units, que té ara una quota del 5,6%, o els llatinoamericans, on la indústria nacional factura prop de 900 milions d'euros a l'any.


Denís Rodríguez entra a casa utilitzant una targeta, ja que ara viu en el que abans era un aparthotel / J.P.\nMés de la meitat dels apartaments per a visitants s'han reconvertit al lloguer privat\nQuan en Denís Rodríguez arriba a la porta de casa seva ja no rebusca a les butxaques ni a la bossa cercant les claus, sinó que treu de la seva cartera una targeta i desbloqueja ràpidament la porta. Aquest jove de 27 anys no viu en un hotel, sinó en un ex pis turístic al costat del recinte de Fira de Barcelona. El seu no és un cas aïllat, ja que segons dades del mes de setembre de l’Associació d’Apartaments Turístics de Barcelona (APARTUR) el 62% dels apartaments turístics s’estan destinant a lloguer temporal o residencial. La majoria ha optat pel mercat privat i només uns pocs s’han acollit al pla municipal per captar pisos socials.\nRodríguez comparteix pis amb dues persones més en un edifici que funcionava principalment com a aparthotel. “Aquí abans s’allotjaven directius o executius que anaven a les fires de Montjuïc, però ara amb la pandèmia els propietaris han adaptat el negoci”, exposa l’inquilí. Reconeix que el primer cop que es va posar en contacte amb el seu actual company de pis va pensar que es tractava d’una estafa: les fotografies amb mobles nous, aires condicionats i el baix preu el van fer sospitar, però finalment es va trobar signant un contacte temporal.\nLa decoració de les parets ha permès a Rodríguez fer-se més seu un pis preparat per la breu estada dels turistes / J.P.\nEs tracta d’un cas molt similar al del jove estudiant de periodisme Pol Ibós, qui actualment també ha substituït les claus per una targeta. Ibós viu al barri de la Sagrada Família, en un edifici que va ser pensat per al turisme. “En principi havien de ser tots apartaments turístics, però amb la pandèmia han fet que siguin de lloguer aquest any i el següent”. Tots els pisos estan reformats i decorats de forma similar i el que hagués estat la recepció de l’aparthotel ara s’utilitza de magatzem. “És com viure en un apartament de platja cada dia, és una sensació estranya”, comenta de mala gana.\nUna sensació incòmoda que va acompanyada de la inestabilitat dels lloguers que ofereixen aquests apartaments. “Amb els turistes o els viatgers de negocis pots treure 100 euros la nit i nosaltres paguem un lloguer normal, així que estic segur que acabaran prescindint de nosaltres un altre cop quan es torni a poder viatjar”, assegura en Denís.\nL’apartament on viu Denís Rodríguez estava pensat per estades curtes i ara acull tres joves per un màxim d’11 mesos / J.P.\nMolts propietaris petits i grans s’han passat al lloguer temporal o residencial davant de la paràlisi del sector turístic. I per entrar en un mercat que els havia estat aliè durant tant de temps han optat per explotar al màxim els seus recursos. “Hem sigut molt agressius amb els preus per captar el número més gran de gent possible, sobretot estudiants i parelles joves, que vulguin optar per un apartament més gran i barat temporalment”, explica Ezequiel Vallejo, director i fundador de Lodging Apartments.\nBons preus i facilitats per llogar han estat factors claus en un moment de necessitat com està sent l’actual. Tant Rodríguez com Ibós es trobaven amb una gran urgència per trobar un sostre quan van entrar a viure en ex apartaments turístics.“Estic pagant 370 euros amb despeses incloses, un preu per sota del que trobava en moltes zones de Barcelona, i tinc aire condicionat a totes les habitacions”, detalla Rodríguez. “Els meus dos companys de pis paguen una mica més perquè les seves habitacions són més grans, però el total ronda els 1.400 euros amb les despeses”, explica Rodríguez. Aquesta oferta, però, té una durada màxima d’11 mesos.\n“Jo sóc partidari de què caigui aquest model turístic, però amb els meus companys se’ns va fer molt tard per trobar pis, de manera que ens vam quedar sense gairebé opcions”, assumeix Ibós, qui remarca el seu malestar per viure en un pis de fabricació gairebé seriada i integrant d’un model econòmic que creu nociu . “La incomoditat d’estar ajudant a un sistema que vols que desaparegui és constant i més estant aquí, a Sagrada Família, on saps que els veïns pateixen dia a dia la massificació turística”, remarca l’estudiant. En el seu cas, els tres companys de pis paguen el mateix preu total que en el pis anterior, 1.300 euros, sense despeses però amb més comoditats.\nIbós té clar que no vol seguir vivint en pis que fomenta un model de turisme que detesta / J.P.\nTot i així, la situació actual és vista per alguns com una oportunitat per accedir a un altre tipus d’habitatge, més confortable i ubicat en zones donarien per perdudes. Vallejo ho exemplifica amb el cas d’una parella jove que vol canviar d’aires i ha anat a viure al Poblenou. Ho podrà fer durant un temps a un preu molt més baix del que abans podrien haver trobat en aquest barri de moda. Un altre dels avantatges que destaca Lodging és la flexibilitat que ofereixen els apartaments, motiu pel que s’enfoquen a un públic més aviat jove. “Som més flexibles que un lloguer tradicional: la fiança és molt més baixa i no cal contracte de treball per llogar el pis, ja que si ets estudiant o t’acabes de mudar a la ciutat seria difícil que en puguis tenir un”, exposa Vallejo.\nLa marca de la temporalitat\nEls pisos turístics que ara es lloguen temporalment es regeixen igualment per la Llei d’Arrendaments Urbans (LAU), una regulació que posa com a límit màxim 11 mesos d’arrendament d’un domicili sempre que es demostri que hi ha un motiu per a la temporalitat (estudis, feina o projectes esporàdics). Segons expliquen fonts del Sindicat de Llogateres, es tracta d’una legislació enfocada a persones que han de fer una estada en una localitat per alguna circumstància, però no pas per a qui hi viu de forma permanent.\nNo obstant, aquesta modalitat suposa una escletxa i l’entitat creu que pot empènyer particulars i empreses a pràctiques fraudulentes, oferint lloguer temporal per a residents. Per desgràcia és relativament habitual que molts arrendataris no en siguin conscients, ja que el mercat del lloguer empeny sovint a la temporalitat crònica. És el cas de Rodríguez, qui fa 8 anys que viu a Barcelona i ja ha passat per 5 pisos diferents. Vol quedar-se a la ciutat per sempre, però no creu que pugui fer arrels a cap barri concret: “Quan tens una edat vols estabilitat… A mi m’interessa quedar-me en aquest barri i fer-me amb la gent, perquè crec que tenim dret a arrelar-nos, però no em sembla que sigui possible actualment”, lamenta Rodríguez.\nPol Ibós viu actualment en un pis turístic a Sagrada Família / J.P.\nEl nou dilema dels amos\nL’estatus de pis turístic pot quedar en el passat per a alguns dels habitatges que han entrat ara al mercat residencial, tot i que d’altres desfaran el camí i tornaran a centrar-se en els visitants. Segons explica Ezequiel Vallejo, la seva empresa té la idea de mantenir els seus serveis en la modalitat de “coliving” i lloguer residencial, no només pel possible benefici que els reporti aquest mercat, sinó perquè s’hagi consolidat la demanda captada. No descarten que els actuals arrendataris allarguin l’estada passant a ser lloguer fix, si així ho volen també els arrendadors.\nPer a molts propietaris, el canvi de model ha salvat un any que donaven per perdut i els ha fet replantejar l’ús de les seves finques. “Quan torni a girar el món n’hi ha que no voldran més riscos i és molt possible que ens trobem davant d’un canvi de percepció, sobretot dels propietaris més adversos a la imprevisibilitat”, exposa el director. La seguretat de rebre durant 5 o més anys uns ingressos constants seduirà molts arrendadors, augura.\nLa possibilitat de canviar de model recau en última instància en cada propietari, que ha de triar entre la tranquil·litat d’un ingrés constant o la irregularitat d’ingressos amb pagaments puntuals que poden ser el doble o el triple d’una mensualitat estàndard.\nPer entrar a casa, Pol Ibós ha de fer servir una targeta com la dels hotels / J.P.\nRodríguez té molt clar que en el seu cas retornaran a l’activitat anterior, ja que els propietaris obtenien un benefici molt més alt amb el model d’abans. “No defenso que puguin canviar de model quan els sembli i que no hi hagi un retorn a llarg termini a la ciutadania”, sosté. “Jo no perdo res perquè hagués hagut de llogar aquest pis o un altre, i aquí tinc una fiança molt més baixa, però què guanyem com a comunitat?”, es pregunta. Està convençut que si el turisme torna abans de l’esperat, no només no podrà renovar el contracte del seu pis sinó que se li oferirà marxar abans.\nEls llogaters també tenen un petit marge de decisió, si més no individual. En Pol Ibós, per exemple, no vol tornar a saber res d’un pis turístic: “Em fa molta ràbia haver-me vist en una situació límit i haver de llogar un pis com aquest on no em sento còmode”. “Si l’any que ve puc trobar un pis d’estudiants normal i no afavorir aquest model insostenible per la ciutat i per la meva consciència, em canviaré”, conclou l’estudiant.\nApartaments turístics Barri de la Font de la Guatlla Barri de la Sagrada Família Lloguer


Un total de 72 obres es projectaran en el FIC-CAT 2022 entre el 4 i l’11 de juny - TDB Actualitat\nREDACCIÓ – Roda de Berà, 2/5/2022\nEl FIC-CAT ha fet públiques les produccions audiovisuals que formen part de la Selecció Oficial en la catorzena edició del Festival, que se celebrarà del 4 a l’11 de juny al recinte del Teatre del Casino Municipal de Roda de Berà. Es projectaran 72 obres entre totes les categories: llargmetratge, curtmetratge, documental, videoclip i treball de centre educatiu. A aquesta xifra caldrà afegir totes les produccions participants en la categoria Jove 48 Hores, de la qual la convocatòria encara romandrà oberta fins l’11 de maig.\nEl Jurat determinarà les obres guanyadores de cada categoria, que es donaran a conèixer durant la gala de cloenda, el dissabte 11 de juny. Totes les produccions opten al Premi del Jurat en la seva corresponent modalitat, al Premi a la Millor Producció -eix temàtic de l’edició-, al Premi del Públic i al Premi de la Crítica. De totes les obres, 5 opten també al Premi a la Millor Producció de les Comarques Tarragonines. Com a novetat, una selecció d’obres que es podran visionar online, també optaran al Premi del Públic online


El perill de la resistència als antibiòtics - Pares i Nens\nPares i Nens > Família > Salut > El perill de la resistència als antibiòtics\nEl perill de la resistència als antibiòtics\nWeb: Kidsalut Pediatres\nCada hivern el mateix: Refredats, mals de coll i infeccions víriques!\nAvui dia es parla molt del perill d’abusar dels antibiòtics, però encara hi ha pares que esperen que el pediatre recepti un antibiòtic al nen cada cop que té febre. Es queden estranyats, i fins i tot enfadats quan surten de la consulta sense res. Al cap i la fi, tots volem que el nen es recuperi el més aviat possible! Però probablement el pediatra que no recepta l’antibiòtic si no és necessari els està fent un favor.\nPer a què s’utilitzen els antibiòtics?\nSegur que alguna vegada us han explicat que hi ha dos tipus diferents de gèrmens: els virus i els bacteris. Tots dos tipus de gèrmens poden causar malalties amb símptomes similars però també tenen característiques generals que els diferencien:\nEls bacteris són microorganismes vius i independents. Molts d’ells són beneficiosos pel nostre organisme i ens protegeixen, com els que tenim a la pell, o els que ens ajuden a fer la digestió i que tenim a milers en el budell. Però alguns bacteris són nocius i poden provocar malalties. Ho fan envaint el cos humà, multiplicant-se i interferint en els processos normals de l’organisme. Els antibiòtics només són eficaços contra els bacteris: els maten i impedeixen que creixin i es reprodueixin. Els bacteris són els responsables d’infeccions d’orina, otitis, pulmonies, meningitis, infeccions dels ossos, sèpsia (infeccions a la sang) i altres malalties greus.\nEn canvi, els virus no poden existir de manera independent. Són partícules que contenen material genètic embolcallat en una coberta proteica i només poden créixer i reproduir-se després d’haver envaït cèl·lules vives. Les nostres defenses són capaces de combatre alguns virus abans que provoquin la malaltia, però hi ha altres virus (com els del refredat), que un cop han provocat la malaltia han de seguir el seu curs i poc hi podem fer a banda de tractar els símptomes que donen, com la febre i/o el malestar. Els antibiòtics no són capaços de combatre els virus. Els virus són els responsables dels refredats, la grip, algunes bronquitis, gastroenteritis, otitis, faringitis, malalties infantils que s´acompanyen d’erupció a la pell i altres malalties infantils lleus.\nEls antibiòtics s´utilitzen des de la dècada del 1940 i constitueixen, sense cap dubte, un dels grans avenços de la Medicina, però només són útils per a tractar les infeccions causades per bacteris.\nPer què és perjudicial abusar dels antibiòtics?\nEl mal ús dels antibiòtics ha donat lloc al desenvolupament de bacteris resistents, és a dir, bacteris que ja no responen als antibiòtics que els combatien en el passat. Prendre antibiòtics per refredats o altres malalties d’origen viral no només no cura el refredat sinó que, amb el temps, aquesta pràctica facilita el desenvolupament de bacteris resistents.\nL´ús freqüent i inadequat dels antibiòtics fa canviar els bacteris, intenten esmunyir-se dels antibiòtics creant mecanismes per fer-se més forts i resistents, de tal manera que els antibiòtics deixen de ser útils per lluitar contra ells. Això es coneix com “resistència bacteriana” o “resistència als antibiòtics”. Per combatre els bacteris resistents es precisen dosis més altes o antibiòtics més forts, per tant, si una persona s’infecta per aquests bacteris resistents, la infecció serà més difícil de curar.\nDegut al mal ús dels antibiòtics, alguns bacteris s´han tornat resistents inclús als antibiòtics més potents que existeixen en l’actualitat. Hem arribat a un punt que el ritme al que apareixen bacteris resistents ja està superant el ritme de creació d’antibiòtics potents de manera que la resistència als antibiòtics és un dels problemes de salut pública més preocupants de tot el món. 700.000 persones moren cada any al món com a conseqüència d’infeccions per microbis resistents als antibiòtics. A aquest ritme el 2050 hi haurà més morts per superbacteris que per càncer.\nEntre aquestes infeccions trobem les infeccions per pneumococ, que provoca pneumònia, otitis, sinusitis i meningitis; les infeccions de la pell per estafilococs resistents; i la tuberculosi.\nA part de la resistència, l’abús dels antibiòtics pot portar altres problemes. Els efectes secundaris més comuns són el mal de panxa i la diarrea, però també són responsables d’alguna reacció al·lèrgica que pot arribar a ser greu.\nEls antibiòtics maten també els bacteris beneficiosos del budell, provocant diarrees i en alguns casos, aquest desequilibri de la flora intestinal fa que bacteris nocius com el Clostridium difficile creixin excessivament i donin lloc a infeccions greus. Per exemple, als Estats Units, 250.000 persones a l’any presenten infeccions per aquest perillós bacteri i 14.000 d’aquestes, moren.\nUna falsa creença força generalitzada sobre els antibiòtics és que “fan baixar les defenses”. Els antibiòtics, quan estan ben indicats, treballen conjuntament amb les nostres defenses per combatre les infeccions bacterianes sense debilitar-les.\nAleshores, què hem de fer quan el nostre fill estigui malalt? Tingueu en compte els següents CONSELLS:\nNomés prendre antibiòtics per tractar infeccions bacterianes.\nLa majoria de les infeccions en els nens són causades per virus. És bona idea deixar que les infeccions lleus i causades per virus segueixin el seu curs. Com més antibiòtics prenem, és més probable l’aparició de resistències. Deixi que sigui el seu pediatre que decideixi si el que li passa al seu fill és una malaltia lleu o no, i si precisa antibiòtics o no. Si els símptomes empitjoren o persisteixen, torni a consultar al pediatre.\nDemani consell i faci preguntes.\nPregunti al pediatre si la malaltia és vírica o bacteriana, comenti amb ell les avantatges i inconvenients dels antibiòtics. Si es tracta d´un virus, pregunti com tractar els símptomes com la congestió nasal o el mal de coll. No pressioni al metge perquè li recepti antibiòtics.\nSi té dubtes sobre la preparació o l’administració de l’antibiòtic, pregunti!\nLa bona comunicació és la clau per desenvolupar una bona relació de la família amb el pediatre i hem de treballar conjuntament en aquest sentit.\nEls antibiòtics només són eficaços per tractar malalties bacterianes.\nNo tots els antibiòtics són iguals ni serveixen per a tot tipus d’infeccions, és a dir, l’antibiòtic que es dóna per una infecció d’orina potser no serveix per a tractar una pneumònia. El pediatre és el responsable de prescriure l’antibiòtic adient en cada situació en cas que sigui necessari. De vegades, es prenen mostres de la ferida, sang, orina o altres focus per intentar determinar quin bacteri és el causant de la infecció i estudiar quin antibiòtic és el que el combat millor.\nSi es prescriu un antibiòtic, s´ha de donar la dosi, l’interval i el temps prescrits pel pediatre. Hi ha bacteris que requereixen dosis més altes del mateix antibiòtic que es fa servir per altres bacteris que són sensibles a dosis més baixes; hi ha infeccions que cal tractar-les durant més temps que altres…\nSi s’oblida una dosi, cal donar-la tan aviat com sigui possible. Els intervals entre dosis estan estudiats perquè els bacteris no tinguin cap possibilitat de sobreviure i per tant, de generar resistències. Si ens saltem dosis o allarguem els intervals, estem afavorint les resistències.\nDonar un antibiòtic menys temps del prescrit pot fer que el bacteri responsable de la infecció es faci més fort i resistent. Donar-lo més temps tampoc ajuda, i a més, pot empitjorar els efectes secundaris.\nEls antibiòtics no tenen efecte immediat, habitualment triguen 24-48 hores en fer efecte, i per tant, potser caldrà seguir tractant la febre o el dolor amb els medicaments per a aquest fi. Sigui pacient!\nMai utilitzi restes d’antibiòtics o antibiòtics que van ser receptats per una altra persona, nen o adult. Mai sense prescripció mèdica, ni tan sols cremes que portin antibiòtic.\nNo és bona idea guardar antibiòtics “per la pròxima vegada”. Quan s’acabi el curs complet del tractament s´ha d’eliminar el sobrant.\nAjudi a lluitar contra la resistència als antibiòtics seguint aquestes senzilles mesures per a evitar el contagi d’infeccions:\nFomenti l´hàbit de rentar-se les mans amb aigua i sabó normal (NO ANTIBACTERIÀ), sobretot abans de menjar, abans i després de curar una ferida, després d’anar al vàter, tossir, esternudar o tocar escombraries. L’ús excessiu de sabons o gels que porten components antibacterians també podria comportar augment de les resistències i efectes secundaris indesitjables i no ha demostrat ser més eficaç que el rentat amb aigua i un sabó normal.\nAsseguri´s que el seu fill porta al dia el calendari vacunal i no permeti que vagi a l’escola quan estigui malalt.\nLa lluita contra la resistència antibiòtica és un problema de tots i entre tots ho aconseguirem!\nAntibióticos: Por qué debería preocuparte.\nEEUU prohibe químicos comunes en jabones antibacterianos.\nAmerican Scientific. Monique Brouillete, 15/09/2016.\nTot el que ha de tenir una farmaciola quan hi ha nens a casa\n5 beneficis del moniato per millorar la salut\nPlanifiques l’economia en funció dels fills?\nNo fer testament si tens fills pot tenir greus conseqüències\nQuè se celebra per la castanyada?\nLa manipulació associada al mereixement financer


Smilemundo va estar present al I Fòrum Internacional per a la Innovació Social, que es va celebrar els dies 8 i 9 de març a la ciutat de València. L’esdeveniment està organitzat per la Xarxa Joves cap a la Solidaritat i el Desenvolupament (Jovesolides), un moviment internacional sense ànim de lucre que promou la solidaritat i la participació entre els joves.\nDurant el certamen, es van analitzar iniciatives d’emprenedoria social i es va abordar l’actualitat d’àmbits com la responsabilitat social corporativa, els nous models de participació ciutadana o l’economia del ben comú.\nLa fundadora de Smilemundo, Alekzandra Zemke, va ser una de les integrants del panell ‘Mercat d’Innovació’, en el qual es van debatre diferents experiències amb la finalitat de compartir idees, intercanviar recursos i fomentar el treball en comú.\nEl fòrum, que porta per lema ‘Sumant idees, transformem el món’ pretén ser un espai d’aprenentatge i intercanvi d’estratègies i erigir-se en punt de trobada entre les entitats del tercer sector, les empreses i l’àmbit institucional i acadèmic.


Espanya preveu destinar 20.194 milions d'euros a despesa militar el 2018\nEl Centre Delàs denuncia que el pressupost real relacionat amb la guerra augmenta un 6,87% respecte al de l'any anterior\n4 min. Barcelona 02/05/2018 14:57\n651x366 Imatge d'arxiu de soldats de l'exèrcit espanyol fent maniobres a l'Escala Imatge d'arxiu de soldats de l'exèrcit espanyol fent maniobres a l'Escala\nEls pressupostos del govern espanyol per al 2018 preveuen una despesa militar real de 20.194 milions d'euros, segons ha explicat aquest dimecres el coordinador del Centre Delàs d'Estudis per la Pau, Jordi Calvo, en una roda de premsa. Aquesta xifra significa un augment d'un 6,87% respecte als pressupostos del 2017, en què es preveien 18.897 milions d'euros per a despeses de guerra. La xifra és provisional, forma part de l'informe que encara està enllestint el Centre Delàs i inclou, a banda de les partides oficials del ministeri de Defensa, altres partides "ocultes", com els crèdits per a la recerca i el desenvolupament destinats a projectes militars, les missions de l'exèrcit a l'exterior que es carreguen als fons de contingència, o les pensions de guerra, que s'imputen a la Seguretat Social.\nCalvo ha avançat aquestes dades en la roda del premsa del Centre Delàs, en què també s'han difós els resultats de l'informe sobre despesa militar mundial de l'Stockholm International Peace Research Institute (SIPRI), segons els quals el 2017 es van gastar 1.739 bilions de dòlars en despesa militar a tot el món, un augment d'un 1,1% respecte a l'any anterior. Els resultats del SIPRI s'han presentat avui a Barcelona, Berlín, Brussel·les, Hèlsinki, Sidney i Tòquio en el marc d'una campanya internacional que reclama retallar un 10% la despesa militar i que coordina des de Barcelona el Centre Delàs.\nCalvo ha recordat que el pressupost militar espanyol significa un 4,48% del total dels pressupostos generals del 2018 i l'1,69% del PIB. Ha explicat que s'han reunit amb partits amb presència al Congrés per reclamar la retallada, sobretot, en tres punts: els crèdits per a projectes militars de recerca i desenvolupament, que arriben a un total acumulat al llarg dels anys de 28.800 milions d'euros; les operacions militars a l'exterior, que aquest any es calcula que costaran uns 1.100 milions d'euros –i que ja acumulen 13.400 milions en despesa, 4.000 només en les guerres de l'Iraq, Líbia i l'Afganistan–; i la partida d'inversions en compra d'armament, a la qual aquest any es preveu destinar 3.696 milions d'euros i que el govern espanyol preveu ampliar els pròxims anys amb un nou cicle inversor d'11.000 milions. "Demanem que es faci una auditoria del deute acumulat en la compra d'armament, que no se'n compri més i que no ens involucrem en nous programes especials d'armament que només volen mantenir una indústria obsoleta", ha declarat Calvo.\nEvolució de la despesa militar mundial\nSegons les xifres del SIPRI, la despesa militar mundial s'havia mantingut "relativament constant" entre el 2012 i el 2016, però l'any passat va tornar a augmentar. La Xina, el segon país del món que més gasta en la indústria de guerra, va augmentar la despesa militar un 5,6% durant l'any passat, fins als 228.000 milions de dòlars. L'Índia s'hi va gastar 63.900 milions, amb un augment del 5,5%, i Corea del Sud, 39.200 milions, un 1,7% més. La despesa militar russa –66.300 milions de dòlars l'any passat– va caure un 20%. Però en canvi a l'Europa Central i Occidental la despesa militar va augmentar un 12% i un 1,7% respectivament. Els 29 països de l'OTAN representen tots sols un 52% de la despesa militar mundial del 2017. Al Pròxim Orient la despesa militar va créixer un 6,2% durant l'any passat, encapçalada per l'augment del 9,2% a l'Aràbia Saudita (69.400 milions de dòlars), el país que més diners hi dedica a la regió i el tercer del món. El país que gasta més diners en despesa militar continua sent els Estats Units d'Amèrica. El 2017 s'hi va gastar 610.000 milions de dòlars, la mateixa quantitat que l'any anterior.\nA la roda de premsa també hi ha participat la directora de La Fede, Pepa Martínez, que ha destacat que durant els set anys de conflicte a Síria hi ha hagut mig milió de morts. "Mentre les despeses militars pugen, totes les despeses de cooperació tornen a estar en números vermells; aquell 0,7% del PIB que buscàvem, a Espanya es queda ara en el 0,22%", ha recordat. El director de FundiPau, Jordi Armadans, ha recordat que les xifres globals de despesa militar s'acosten al pic màxim de la Guerra Freda. "És molt discutible que incrementar la despesa militar aporti més seguretat", ha dit. El codirector de Novact, Felipe Daza, ha dit que, a més, cada vegada hi ha més països que externalitzen funcions militars a empreses privades i que s'hauria de plantejar un embargament a la venda d'armes a països com Israel, "que fan servir armes contra la població civil". L'activista i exdiputat David Fernàndez, que també ha participat a la roda de premsa, ha definit la despesa militar com "una perversió social" dissenyada i planificada.\nLa Xina es converteix en el cinquè principal exportador mundial d'armes i supera el Regne Unit